ועדת החוקה, חוק ומשפט, כנסת 18, פרוטוקול מספר 520, 2012-01-03 12:00

דוד רותם: אני פותח את הישיבה.

דוד רותם: הצעת חוק ההוצאה לפועל (תיקון מס' 35) (ביצוע פסק דין לפינוי מושכר) , בקשה לרביזיה.

דוד רותם: טוב.

דוד רותם: מה הרביזיה?

נעמה מנחמי: הרביזיה עניינה תיקון לסעיף 88, שהוסף על-ידי הוועדה, שקובע שכל התקנות שקובע שר המשפטים יהיו באישור ועדת החוקה.

דוד רותם: אז למה זה מעניין את רשות האכיפה והגביה?

ענת ליברמן: אדוני, קודם כול זה לא רק רשות האכיפה והגביה.

ענת ליברמן: מדובר פה בסמכויות של השר לקבוע הוראות ביצוע.

דוד רותם: אתם דואגים לשר?

דוד רותם: רציתי רק לדעת.

ענת ליברמן: אנחנו חושבים שיש פה פגיעה משמעותית בסמכות של השר ובאפשרות שלו לקבוע את הוראות הביצוע.

ענת ליברמן: חשוב שהוועדה תדע – אדוני, רק דקה, כי אתה מהנהן – שמרבית הדברים העקרוניים והמהותיים באמת קבועים בחוק עצמו, ומדובר בדרך כלל בדברים פרוצדוראליים ויחסית זניחים.

ענת ליברמן: תקנות כאלה אנחנו משנים חדשות לבקרים ממש ברמה השוטפת כדי לייעל את המערכת ולייעל את התפקוד, וגם כדי לקבוע דברים על מנת שלא יהיו ספקות כיצד צריך להתנהל הלכה למעשה כשבאים ליישם את הוראות החוק.

ענת ליברמן: כלומר דברים שהם חשובים לנו כמערכת, וכמובן גם לכל מי שמשתמש במערכת הזאת.

ענת ליברמן: אם ניאלץ להגיע לפה בכל פעם שאנחנו רוצים לתקן הוראה זניחה, נטריד את הוועדה מאוד.

דוד רותם: אתם צודקים.

דוד רותם: אני מציע שתפסיקו לבוא הנה.

דוד רותם: אתם באים הנה יותר מדי, עם כל רשות האכיפה וההוצאה לפועל וכל הדברים האלה.

ענת ליברמן: אז אדוני, אם נגיע על כל תקנה שאנחנו מתקנים, לאדוני פשוט לא יהיה מקום בלו"ז להכניס הצעות אחרות.

דוד רותם: אל תדאגי.

דורית ואג: האם אנחנו מקבלים את הבקשה לרביזיה?

דוד רותם: כן, אני מקבל את הבקשה לרביזיה.

דורית ואג: אז תצביע.

דורית ואג: בעד הבקשה לרביזיה – פה אחד

דוד רותם: הצבעתי.

דוד רותם: פה אחד על הרביזיה.

דוד רותם: מר זקס, אתה צריך להבטיח משהו.

חיים זקס: אני מבטיח שנדון עם הייעוץ המשפטי של הוועדה, נבחן את הנושאים שבסמכות השר, ואם נראה שיש נושאים שראוי שיבואו לאישור הוועדה, נציע הצעה, ונביא את זה לאישור הוועדה.

דוד רותם: תרשמו לפניכם, כדי שבפעם הבאה שתגיע אלי הצעה לתיקון חוק ההוצאה לפועל או חוק הרשות לאכיפה, אכניס את הסעיף הזה באותו חוק.

דוד רותם: ואז לא יהיו רביזיות ולא כלום, אז תדאגו שהם לא יגישו יותר הצעות חוק.

חיים זקס: בסדר גמור.

דוד רותם: טוב.

נעמה מנחמי: מה שכן, תחת הקביעה הכללית לגבי סעיף 88, אנחנו חושבים שנכון שיהיו תקנות לגבי פינוי מושכר באישור ועדה.

דוד רותם: בוודאי.

חיים זקס: אפשר להסתכל על התקנות שקיימות היום.

חיים זקס: הן תקנות מאוד טכניות.

חיים זקס: אני לא בטוח, שאלה הנושאים שאדוני רוצה שיבואו.

דוד רותם: אני רוצה.

חיים זקס: אתה רוצה?

חיים זקס: בסדר גמור.

נעמה מנחמי: אתה רוצה להציע נוסח, או שננסה לחשוב על נוסח עכשיו?

ענת ליברמן: במסגרת סעיף 64, שתיקנו אותו – הוספנו את סעיף (א1), שהוא בעצם הסעיף שמדבר על ביצוע פסק דין לפינוי מושכר – אפשר, כפי שעשינו במידע ובהגבלות, לקבוע בסיפא: שר המשפטים, באישור ועדת החוקה, חוק ומשפט של הכנסת, רשאי לקבוע תקנות לביצוע סעיף זה.

דוד רותם: מצוין.

נעמה מנחמי: אבל אז זה יוגבל רק לאותו סעיף.

ענת ליברמן: אבל הסעיף הזה כולו מדבר על פינוי מושכר.

נעמה מנחמי: (א2) לדוגמא כן עוסק גם ב-(א1), מציין אותו.

נעמה מנחמי: למה לא לקבוע את זה כ-88ד במסגרת התקנות?

ענת ליברמן: שר המשפטים רשאי, באישור ועדת חוקה, לקבוע תקנות לביצוע.

נעמה מנחמי: כן.

נעמה מנחמי: שר המשפטים – תקנות בעניין הנוגע לפינוי מושכר יתוקנו באישור ועדת חוקה.

דוד רותם: כן.

ענת ליברמן: טוב.

דוד רותם: תודה רבה.

ענת ליברמן: אדוני, המשמעות של זה, רק שיהיה ברור היא שכשאנחנו כותבים טופס, נצטרך להגיע עם זה לוועדת החוקה.

דוד רותם: המשמעות של זה היא שיהיה עליכם פיקוח, זה הכול, שהחגיגה לא תהיה כללית.

ענת ליברמן: אדוני, סליחה שאני - - -

דוד רותם: אין שום בעיה.

דוד רותם: אני יודע בדיוק מה יקרה, אני מקבל את זה.

ענת ליברמן: טוב.

דוד רותם: זה יחייב אתכם לעמוד בלוחות זמנים.

דוד רותם: בסדר גמור.

דוד רותם: לא יקרה כלום.

נעמה מנחמי: יכול להיות שבמסגרת הדיון לגבי סעיף 88 כולו, נקבע איזה שהן אמות מידה, או נדון לגופו.

ענת ליברמן: אמות מידה למה?

נעמה מנחמי: לאיזה תקנות כן יהיו באישור ועדת חוקה ואיזה לא, ואז נרחיב את הרציונל הזה גם על זה.

דוד רותם: בסדר, זה בחלק הבא שלהם, אל תדאגי.

נעמה מנחמי: אוקיי.

נעמה מנחמי: אתה רוצה להצביע על זה?

דוד רותם: כן.

דוד רותם: בעד אישור הצעת החוק – פה אחד

דוד רותם: אושר.

דוד רותם: תודה רבה.